  Майя Бывальцева 17-21 куарусёнэ Удмуртиын финн-угор калыкъёслэн «Воршуд» калыккуспо фестивалязы Удмуртиысь, Коми Элькунысь, Башкортостанысь, Марий Элысь, Киров улосвылысь егитъёслэн коллективъёссы ас калыкъёссылэсь лулчеберетсэс возьматозы. Со сярысь Калык творчествоя элькун юртлэн пресс-службаез ивортэ. Удмуртиысь пыриськисьёс пӧлын Алнаш, Вотка, Можга, Кияса, Якшур-Бӧдья, Кизнер, Дэбес, Юкаменск, Грак, Эгра ёросъёсысь, Можгаысь но Воткаысь коллективъёс. Фестивале онлайн амалэн кунгож сьӧрысь коллективъёс но пыриськозы Фестивальлэн дасо пала ужрадъёсыз Ижкарын но Удмуртиысь муниципал кылдытэтъёсын ортчозы. Солэн ужанардылказ: «Воршуд» фестивалез сӥё-дано усьтон 17-тӥ куарусёнэ 17 часын Ижкарысь Киров нимо паркын ортчоз. 20-тӥ куарусёнэ 15 часын Иж тыметлэн ярдураз гала-концерт луоз. Фестиваль улсын «Мумы дор» усадьбаын калык юмшан, Эгра но Кияса ёросъёсын калык крезьгуръя праздник, Алнаш ёросын фольклоръя но киужъёсъя «Трокай» элькун фестиваль, мастер-классъёс, адӟытонъёс, экскурсиос радъяськозы.  Калыккуспо фестивальлэн куноосыз фольклор кырӟанъя но эктонъя «Айкай» театр, калык эктонъя «Чебеляй» студия, кырӟась Надежда Уткина но «Эктоника» ӵектослэн резидентъёсыз луозы. Тодэ вайытом, кык арлы одӥг пол радъяськись «Воршуд» фестиваль 2020-тӥ арын вашкала инструментъёслы но кырӟанлы сӥземын но Удмуртилэн кунлыкезлы 100 ар тырмонлы тупатэмын. Тегъёс: Лулчеберет Ижкар Удмуртия фестиваль финн-угоркалыкъёс фольклор Удмуртилэнкунлыкезлы100ар 100ар  